《寄洪雅令孙良臣》
宋代·晁公溯

志士居世间，要为鹤鸣皋。
谁能如羊豕，料拣充豢牢。
吾邦孙卿子，闭门长蓬蒿。
慨然请治剧，不惮簿领劳。
地虽百乘小，名与九顶高。
老翁喜相语，得见今官曹。
令行有盗奔，冬暖无儿号。
君岂求人知，知亦未易遭。
大哉龙伯国，乃欲举六鳌。
区区毕吏部，竟日把两螯。
且当置是事，痛饮读离骚。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。